**Corona-lektie: Lego-chef priser sig lykkelig over alle Legos fabrikker**29.06.2020 finans.dk

**Lego oplevede flere gange under coronakrisen at måtte lukke sine fabrikker - først i Kina og så i Mexico. Men de andre fabrikker kunne dække ind og levere de produkter, som millioner af familier bestilte over nettet i stadig større udstrækning.**

Legetøjskoncernen blev tvunget til at lukke sin fabrik først i Kina, så i Mexico, og de sædvanlige forsyningskæder blev derfor kappet over, mens millioner af forbrugere købte betydeligt flere Lego-produkter over nettet.

Det fik Lego til at flyve de Legoklodser ind til det vigtige amerikanske marked, som man normalt fragter op fra den mexikanske fabrik. »Vi har mere fleksibilitet end de fleste, og så kan vi nogle gange tage den ekstra omkostning, det er at flyve de færdige produkter ind,« forklarer Niels B. Christiansen, adm. direktør i Lego.

Lego har ellers arrangeret sig med produktion i både Kina, Mexico, Ungarn, Tjekkiet og Billund for netop at sikre, dels at varerne er relativt tæt på markederne, dels at produktionen er spredt. Alle produkter bliver groft sagt lavet på alle fabrikker, så man på hvert marked er selvforsynende.

Men når fabrikker som under coronapandemien lukker helt ned, kan der opstå huller. Samtidig [gætter analytikerne](https://finans.dk/erhverv/ECE12181761/analytikere-lego-slipper-naadigt-gennem-coronakrise/) på, at Lego ikke nødvendigvis har kunnet mærke pandemien som en nedgang i salget.

Tværtimod er netop byggelegetøj en af de få kategorier, der har solgt bedre - sammen med brætspil, puslespil og digital leg. Det vurderer bl.a. analysehuset Euromonitor.
Niels B. Christiansen vil ikke sige andet om salget, end at Lego er ”i relativt god form”. »Supply chain (forsyningskæder, *red*.) et af de steder, hvor jeg synes, organisationen har været supergod til at være fleksibel - af forskellige årsager,« konstaterer han.

»Der er dele af vores supply chain, som vi betragter som global. Vi kan fint støbe Lego-klodser i Tjekkiet og Ungarn og sende dem til USA; det gør vi faktisk hele tiden. Det er ikke så avanceret. Det er lidt mere avanceret, når vi skal til at sende færdigprodukter. Det andet er, at vi har ret gode sikkerhedslagre på de forskellige ting, så vi kan godt køre et stykke tid uden, at en fabrik kører,« siger Niels B. Christiansen.

*Skal man forvente en lignende situation som coronapandemien?*
»Ja, det skal man jo egentlig nok. Men det mest sandsynlige er, at det nok ikke bliver nøjagtig den samme situation, men en lignende,« siger Niels B. Christiansen.

*ViI du ændre jeres setup?*
»Det er fornuftigt, at man altid kigger det efter, og det gør vi hele tiden….også udvidelser, hvor har vi produktionslande henne, det kommer vi også til at kigge på i kølvandet på dette. Men jeg er relativt godt tilfreds med den måde, vi har kunnet gøre det.«
*Du tænker ikke, at de næste fabrikker skal ligge i USA eller Indien, eller hvad ved jeg?*
»Nej, ikke nødvendigvis.

*Men overvejer I at bygge nye fabrikker af produktionshensyn – corona eller ej?*
»Nej, ikke lige nu,« siger Niels B. Christiansen.

Lego vil først i forbindelse med sit halvårsregnskab fortælle, hvordan coronapandemien har påvirket selskabet økonomisk.